Käräjäoikeus katsoi tuomitun syyllistyneen lukuisiin rikoksiin vuosina 2006–2019. Kuva: Essi Puuri

Oulussa ja sen lähikunnissa lähes 40 rikosta tehtaillut mies sai torstaina yli kaksi vuotta vankeutta.

Oulun käräjäoikeus langetti Janne Kaarlo Väisäselle kahden vuoden ja kolmen kuukauden mittaisen ehdottoman vankeustuomion. Sen pituuteen vaikutti hänen aiempi rikostaustansa. Väisänen on saanut ennenkin vankeustuomioita pääosin erilaisista omaisuusrikoksista.

Käräjäoikeus katsoi tuomitun syyllistyneen tällä kertaa muun muassa 20 varkauteen, neljään törkeään varkauteen, rahanpesuun ja lukuisiin moottorikulkuneuvon käyttövarkauksiin. Rikokset tapahtuivat vuosina 2006–2019.

Väisänen murtautui muun muassa kempeleläiseen yritykseen ja vei sieltä työkaluja ja tietokoneita. Hän murtautui myös esimerkiksi oululaiseen varastotalliin ja vei muun muassa kaksi moottorikelkkaa, tietokoneen ja työkaluja.

Lisäksi hän murtautui autoihin, joista mukaan lähti esimerkiksi cd-soitin, ilmastoinnin säätöpaneeli, työkaluja ja renkaita vanteineen. Hän tunkeutui myös mökkeihin, piharakennuksiin, hallirakennukseen, asuntoon ja työmaakoppeihin. Saaliiksi kertyi muun muassa työkaluja, koruja, käteistä, polttoainetta, kirves, maitokärry, aseita sekä muuta omaisuutta.

Hänen matkaansa lähti myös muun muassa mönkijöitä, moottoripyörä ja mopo. Lisäksi hän otti luvatta käyttöönsä useita autoja rikkomalla niiden virtalukon.

Miestä syytettiin myös kahdesta muusta varkaudesta ja liikenneturvallisuuden vaarantamisesta, mutta syytteet hylättiin.

Ei määrätty vangittavaksi

Syyttäjä vaati, että miehen rangaistusta kovennettaisiin hänen aiemman rikollisuutensa vuoksi. Käräjäoikeuden mielestä tämän niin sanotun koventamisperusteen soveltaminen saattaisi johtaa siihen, että kokonaisrangaistuksesta tulisi miehen kannalta kohtuuton.

Oikeus huomioi päätöksessään sen, että mies avusti poliisia esitutkinnassa useassa kohdassa merkittävästi ja ehkäisi tekonsa seuraamuksia.

Tuomittu oli rikosten esitutkinnan aikana vangittuna lähes neljä kuukautta. Syyttäjä vaati, että käräjäoikeus määrää hänet jälleen vangittavaksi, mikäli oikeus langettaa hänelle vähintään kahden vuoden vankeustuomion.

Käräjäoikeus hylkäsi vaatimuksen, vaikka langetettu tuomio oli tätä pidempi. Se otti huomioon muun muassa miehen työllistymismahdollisuudet sekä sen, että hän oli noudattanut hänelle aiemmin määrättyä matkustuskieltoa.

Mies määrättiin maksamaan erilaisia vahingonkorvauksia rikostensa vuoksi muun muassa vakuutusyhtiöille yhteensä noin 100 000 euron edestä.

Käräjäoikeus tuomitsi samassa yhteydessä myös vuonna 1987 syntyneen miehen. Hän sai seitsemän kuukautta ehdollista vankeutta rahanpesusta ja huumausainerikoksesta.

Kummankin miehen oikeuskulut maksetaan valtion varoista.